open-index/open-wikipedia-markdown huggingface dataset:
Natsionalnaja Media Gruppa

**Natsionalnaja Media Gruppa** (*Национа́льная Ме́диа Гру́ппа*, ЗАО, inglise **National Media Group**) on Venemaa meediakontsern peakorteriga Moskvas.

## Ajalugu
Mitteavalik aktsiaselts Natsionalnaja Media Gruppa (National Media Group; NMG) loodi 2008. aasta veebruaris AS AB Rossija, AS Surgutneftegaz, AS Severstal ja kindlustusgrupp Sogaz meediavarade ühinemise teel. AS AB Rossija omandas 54,96%, AS Surgutneftegaz ja AS Severstal kumbki 19,49% ja kindlustusgrupp Sogaz 6,06% uue kontserni aktsiatest. Uuel kontsernil oli 68% Venemaal telekanali Ren TV ja 72% TV-5 aktsiatest ning ajalehe Izvestija aktsiate kontrollpakk. NMG direktorite nõukogu esimeheks sai Ljubov Soveršajeva ja peadirektoriks Sergei Fursenko (mõlemad Vladimir Putini lähikondsed), nõukogu esimeheks olümpiavõitja, Venemaa Riigiduuma noorteasjade komitee aseesimees Alina Kabajeva (väidetav Vladimir Putini armuke). 

Märtsis 2014 omandas NMG 50% Venemaa juhtiva teleseriaalide tootja Art Pictures Vision aktsiatest. 2015. aastal asutas NMG koos USA televisioonikontserniga Discovery Networks uue meediakontserni Media Alliance (MA), kus NMG-le kuulub 80% aktsiatest. 2016. aasta alguseks omandas MA Discovery 11 telekanalit (sealhulgas Discovery Channel, TLC, Animal Planet ja Eurosport), 12 Viasati telekanalite venekeelset versiooni ja 3 Turneri grupi telekanalit. Kokku omas NMG siis 20% Venemaa tasulisest televisioonist.

2016. aasta märtsis omandas NMG 25% suuruse osaluse ettevõttes Sport-Ekspress, mis on Venemaa ühe suurima spordilehe Sport-Ekspress omanik. 2016. aasta kevadel sai NMG 25% osalusega Riikliku Reklaamiliidu (NRA) asutajaks. 2017. aasta märtsis omandati AmberData, mis analüüsib kasutajate andmeid Internetis ja töötab välja platvormi anonüümsete kasutajate andmete haldamiseks Internetis (Data Management Platform, DMP). 2. juunil 2017 avati Izvestija multimeediakeskus, millest sai NMG telekanalite (REN TV ja TV-5) uudiste tootja. 2018. aasta algul sai NMG Sony Picturesi telekanalite peamiseks omanikuks Venemaal. Tehingu tulemusena kuulus NMG-le nüüd üle 80% Venemaa televisiooniärist. 2018. aasta augustis omandas NMG oligarh Roman Abramovitši ettevõttelt 4% Venemaa esimese telekanali (Pervõi Kanal) aktsiatest ja kontrollib nüüd 29% telekanali aktsiatest. 2018. aasta detsembris omandati 75% CYC Mediast.

Märtsist 2016 on NMG peadirektor Olga Paskina, nõukogu esimees on endiselt Alina Kabajeva.

## Sanktsioonid
NMG suurosanik on Venemaa miljardär, Rossija panga juhatuse esimees Juri Kovaltšuk, kes 2014. aastat on Krimmi annekteerimise toetamise eest USA ja Euroopa Liidu sanktsioonide nimekirjas. 20. novembril 2019 keelas Läti elektroonilise meedia nõukogu (NEPLP) üheksa NMG-le kuuluva Venemaa telekanali edastamise Lätis seoses Kovaltšukile kehtestatud Euroopa Liidu sanktsioonidega. Need kanalid on Dalekoje i blizkoje, Bobjor, Dom Kino, Dom Kino PREMIUM, Muzõka Pervogo, O!, Pojehali, Telekafe ja Peterburi TV-5.

## Viited
Dublini börs

**Dublini börs**, ametliku nimega **Euronext Dublin**, on Dublinis tegutsev väärtpaberibörs. Tegemist on Iirimaa ainsa börsiga. Börsi operaatorettevõte on Euronext N.V. ja see on osa Euronexti börsist.

Dublini börsil saab kaubelda seal noteeritud aktsiate, fondide osakute (ETF) ja võlakirjadega. Börsil kaubeldakse eurodes.

Dublini börsi järelevalvet teostab Iirimaa Keskpank (*Central Bank of Ireland*).

## Ajalugu

* 1793. aastal loodi Dublini börs.
* 1799. aastal võttis Iiri Parlament vastu börsi toimimise juriidilised alused.
* 31. juulist 1914 kuni 11. jaanuarini 1915 oli börs I maailmasõja tõttu suletud.
* 1925. aastal sai börsimaakleriks Oonah Keogh – maailma esimene börsimaaklerist naine.
* 1939. aasta 1.–5. septembrini oli börs suletud II maailmasõja puhkemise tõttu.
* 1973. aastal ühineti Suurbritannia väärtpaberibörsiga (praegune Londoni börs).
* 1990. aastal alustati fondide noteerimist.
* 1995. aastal börs iseseisvus Suurbritannia börsist (praegusest Londoni börsist).
* 2000. aastast toimub börsil kauplemine elektroonselt.
* 2018. aastal omandas börsi Euronext ja börsi nimeks sai Euronext Dublin.

## Dublini börsi suurus
2020. aasta detsembris tehti Dublini börsil päevas tehinguid keskmiselt 264,2 miljoni euro väärtuses ning börsil noteeritud ettevõtete koguväärtus (turuosa) oli 133,2 miljardit eurot. See moodustab umbes 3% Euronexti börsi päevasest käibe mahust ja 3% Euronexti börsi turuosast. Tegemist on ühe väiksema Euronexti sisebörsiga. Aastaga suurenes börsi turuosa 15,8%. Börs on Euronexti kuuest sisebörsist suuruselt viies.  

2020. aasta 31. detsembri seisuga oli Dublini börsi reguleeritud turul noteeritud 24 ettevõtte aktsiad. Euronext Growthi turul on noteeritud 21 ettevõtte aktsiad. Euronext Accessi turul ei ole aktsiaid noteeritud. Fondidest on börsil noteeritud 4042 investeerimisfondi osakud ja 402 ETFi osakud. Börsil on noteeritud 42 042 võlakirja. Euronexti sisebörside võrdluses torkab börs silma suurima börsil noteeritud investeerimisfondide arvu ja võlakirjade üldarvu poolest.

## Aktsiate hinnaliikumisi iseloomustavad [[Indeks (majandus)|indeksid]]
ISEQ 20 – hõlmab 20 enim kaubeldava ja suurima turuosaga ettevõtte aktsiaid Dublini börsil. Indeks on kasutusel alates 31. detsembrist 2004. Indeksi baasväärtus on 1000. Indeksis olevaid ettevõtteid vaadatakse üle korra aastas.

2020. aastal kasvas indeksi väärtus aasta alguse 1196,3 punktilt aasta lõpu 1288,72 punktini (+7,7%). Indeksi väärtus oli 2020. aasta kõrgeim 29. detsembril, mil indeksi väärtus oli 1369,33 punkti ja madalaim 18. märtsil, mil indeksi väärtus oli 723,8 punkti.

## Enim kaubeldud aktsiad
2020. aastal kaubeldi börsil enim järgnevate ettevõtete aktsiatega (käibe alusel, enim kaubeldud aktsia on toodud esimesena):

# CRH PLC
# RYANAIR HOLD. PLC
# KERRY GROUP PLC
# FLUTTER ENTERTAIN
# KINGSPAN GROUP PLC
# SMURFIT KAPPA GP

## Vaata ka
Euroopa börside loend

Euronext

## Viited


## Välislingid
* Euronext – Dublin
Joakim Lindström

**Joakim Claes Lindström** (sündinud 5. detsembril 1983 Skellefteås) on Rootsi jäähokimängija, kes mängib ääreründajana Rootsi kõrgliiga klubis Skellefteå AIK.

Lindström debüteeris Rootsi kõrgliigas hooajal 2000–01 Modo Hockey meeskonnas.

2002. aastal valiti ta NHL-i ''draft''is Columbus Blue Jacketsi poolt 41. valikuna. NHL-is debüteeris ta Blue Jacketsi meeskonnas hooajal 2005–06. NHL-is on Lindström mänginud veel Phoenix Coyotesi (hooajal 2008–09), Colorado Avalanche'i (2011–12), St. Louis Bluesi (2014–15) ja Toronto Maple Leafsi ridades (2014–15). KHL-is on Lindström mänginud Nižni Novgorodi Torpedos (hooajal 2009–10) ja Peterburi SKA-s (hooajal 2015–16).

Skellefteås mängis Lindström esmakordselt hooajal 2010–11. Seejärel mängis ta Skellefteås aastatel 2011–2014 ning uuesti liitus ta klubiga 2016. aastal. Rootsi meistriks on ta klubiga tulnud aastatel 2013 ja 2014. Hooaegadel 2010–11 ja 2016–17 on ta olnud Rootsi kõrgliiga hooaja resultatiivseim mängija (vastavalt 60 ja 54 punkti). Hooajal 2013–14 pälvis ta Rootsi kõrgliiga hooaja parimale mängijale antava Guldpuckeni auhinna, hooaegadel 2013–14, 2016–17 ja 2017–18 on ta pälvinud hooaja kõige väärtuslikumale mängijale antava Guldhjälmeni auhinna ning hooajal 2013–14 võitis ta lisaks väljalangemismängude kõige väärtuslikumale mängijale antava Stefan Liv Memorial Trophy.

2014. aasta maailmameistrivõistlustel võitis ta Rootsi jäähokikoondise koosseisus pronksmedali. Ta kuulus Rootsi koondisse ka 2018. aasta taliolümpiamängudel.

## Välislingid
* Joakim Lindström NHL.com lehel
* Joakim Lindström hockeydb.com lehel
Aleksei Martšenko

**Aleksei Igorevitš Martšenko** (vene keeles Алексей Игоревич Марченко; sündinud 2. jaanuaril 1992 Moskvas) on Venemaa jäähokimängija, kes mängib kaitsjana KHL-i klubis Jaroslavli Lokomotiv.

Ta alustas klubikarjääri Moskva CSKA-s, mille meeskonnas debüteeris ta KHL-is hooajal 2009–10.

2011. aastal valiti ta NHL-i ''draft''is Detroit Red Wingsi poolt 205. valikuna. Põhja-Ameerikasse suundus Martšenko 2013. aastal. NHL-is debüteeris ta Red Wingsi meeskonnas 4. jaanuaril 2014 mängus Dallas Starsi vastu. Esimese värava lõi ta liigas 28. veebruaril 2015 mängus Nashville Predatorsi vastu. Esimesed kaks hooaega mängis ta põhiliselt Red Wingsi noorteklubis Grand Rapids Griffins American Hockey League'is. Hooaja 2016–17 teises pooles mängis ta veel ka Toronto Maple Leafsis.

2017. aasta augustis naasis Martšenko Moskva CSKA-sse, kellega ta sõlmis kolmeaastase lepingu. 2019. aastal võitis ta CSKA-ga Gagarini karika. Samal aastal valiti ta KHL-i tähtede mängule. 2020. aasta mais sõlmis ta kaheaastase lepingu Lokomotiviga.

2018. aasta taliolümpiamängudel võitis Martšenko Venemaa võistkonnaga kuldmedali. 2016. aasta maailmameistrivõistlustel võitis ta Venemaa jäähokikoondise koosseisus pronksmedali.

## Välislingid
* Aleksei Martšenko NHL.com lehel
* Aleksei Martšenko hockeydb.com lehel
Yoshinori Ōsumi

**Yoshinori Ōsumi** (jaapani keeles 大隅 良典 *Ōsumi Yoshinori*; sündinud 9. veebruaril 1945 Fukuokas) on Jaapani rakubioloog, kes on spetsialiseerunud autofaagiale.

Ōsumi on lõpetanud Tokyo Ülikooli molekulaarbioloogia erialal ning läbinud aastatel 1974–1977 järeldoktoriprogrammi Rockefelleri Ülikoolis. 

2016. aastal sai ta autofaagia mehhanismide uurimise eest Nobeli meditsiiniauhinna.

## Viited
ELK Lennuliinide lend 1007

**ELK Lennuliinide lend 1007** oli ELK Lennuliinide lend Tallinnast Kärdlasse, mille käigus kukkus 23. novembril 2001 lennuk Kärdla lennujaama lähistel alla.

See on taasiseseisvunud Eestis seni ainus reisilennukiga juhtunud hukkunutega õnnetus.

## Sündmused

Lendu teenindas Antonov An-28, mille ELK Lennuliinid oli rentinud Enimexilt. Lennuk startis Tallinnast kell 18.05 ning selle pardal viibis 14 reisijat ja 3 meeskonnaliiget. Pardalolijatest 16 olid Eesti ja üks reisija Norra kodanik. Kell 18.31 kukkus lennuk lähenemisel Kärdla lennujaamale Palade küla lähistel soisesse metsa ning purunes. Kärdla lennujaama lennujuht arvas esialgu, et lennuk jäi maandumisraja lähedase metsatuka varju, kuid kui ta lennukiga enam ühendust ei saanud, andis ta kell 18.34 häire. 

Õnnetuses sai silmapilkselt surma üks ning vigastada 14 inimest. Üheksa kannatanut toimetati Kärdla haiglasse ning piirivalve kopterid tõid viis kannatanut Tallinna haiglatesse. Nädal pärast õnnetust suri Tallinna Lastehaiglas õnnetuses raskelt vigastada saanud laps.

## Õnnetuse uurimine

Õnnetust asus uurima valitsuskomisjon, kuhu kuulusid spetsialistid Lennuametist, Lennuliiklusteenindusest ja teede- ja sideministeeriumist. Esialgne uurimisversioon oli, et õnnetuse põhjustas tiibade ja lennutüüride jäätumine. Veebruaris 2002 avaldatud aruande kohaselt põhjustas õnnetuse lennuki kapten, kes otsustas lennuki maandada kiirustades ja protseduurireegleid rikkudes.

Riigiprokuratuur esitas 2002. aastal lennuki kaptenile süüdistuse õhutranspordi ohutu liiklemise ja käitluseeskirja rikkumises, millega kaasnesid rasked tagajärjed. 2011. aastal lõpetas kohus kohtuasja oportuniteediga ning kedagi süüdi ei mõistetud.

## Viited
Sami Lepistö

**Sami Lepistö** (sündinud 17. oktoobril 1984 Espoos) on Soome jäähokimängija, kes mängib kaitsjana Rootsi kõrgliiga klubis Luleå HF.

Ta alustas klubikarjääri Jokerites, mille meeskonnas debüteeris ta Soome kõrgliigas hooajal 2003–04.

2004. aastal valis Washington Capitals ta NHL-i ''draft''is 66. valikuna. Põhja-Ameerikasse suundus ta mängima 2007. aastal. Ta asus alguses mängima American Hockey League'is (AHL) Capitalsi noorteklubis Hershey Bears. NHL-is tegi Lepistö debüüdi 2008. aasta veebruaris. Esimesel hooajal sai ta NHL-is kirja seitse mängu. Ka teisel hooajal mängis ta põhiliselt AHL-is.

2009. aasta juunis siirdus ta Phoenix Coyotesi. 2011. aasta veebruaris liitus ta Columbus Blue Jacketsiga. Hooajal 2011–12 mängis ta NHL-is Chicago Blackhawksi ridades.

2012. aasta juunis sõlmis Lepistö üheaastase lepingu KHL-i klubiga Jaroslavli Lokomotiv. Hooaja 2012–13 teises pooles mängis ta Praha Levis. Aastatel 2013–2015 mängis Lepistö KHL-is Jekaterinburgi Avtomobilistis ja 2015–2017 Ufa Salavat Julajevis. 2017. aasta mais naasis ta Jokeritesse. Aastatel 2017 ja 2018 osales ta KHL-i tähtede mängul

2021. aasta oktoobris liitus ta Luleåga.

Soome jäähokikoondise koosseisus on Lepisö tulnud 2011. aastal maailmameistriks ning võitnud taliolümpiamängudelt kaks pronksmedalit.

## Välislingid

* Sami Lepistö KHL.ru lehel
* Sami Lepistö NHL.com lehel
* Sami Lepistö hockeydb.com lehel
Toomas Peterson (finantsjuht)

**Toomas Peterson** (sündinud 1. jaanuaril 1974 Tartus) on eesti muusik ja ärijuht. 

Ta lõpetas 1988 Tartu Lastemuusikakooli klarneti ja 1992 saksofoni alal ning 1997 Tartu Ülikooli majandusteaduskonna. 

Peterson on olnud 1998 –2001 AS Sampo Liising regiooni juhataja (Lõuna-Eesti keskus), 2001–2003 OÜ Universal Wood Corporation finantsjuht. 

Aastast 2003 töötas ta Vanemuise teatris, esialgu finantsjuhina, 1. jaanuarist 2013 kuni 30. juunini 2019 oli ta Vanemuise teatrijuht. 

Alates detsembrist 2019 on Peterson sihtasutuse TARTU 2024 finantsjuht. Alates 10. aprillist 2021 täidab ta ajutiselt ka sihtasutuse juhi ülesandeid. 

Ta on pidanud aastast 2015 loenguid Tartu Ülikooli Viljandi Kultuuriakadeemias ja 2016 Vaba Lava koolitusprogrammis.
Peterson on ka Laulu- ja pillimänguseltsi Con Vivo juhatuse liige (aastast 1997), SA Eesti Teatri Festival nõukogu liige (2004–2015), Eesti Puhkpillimuusika Ühingu juhatuse liige (2006–2013), Eesti Etendusasutuste Liidu juhatuse liige (2007–2012). 
Olnud ka Tartu Hansapäevade finantsjuht (2005–2006) ja üldprojektijuht (2007).

Peterson tegutseb saksofonisti, arranžeerijana ja mänedžerina ansamblites Big Band Tartu, Salvador Sax Kvartett ja Tartu Saksikoor.

## Tunnustus
* 2002 Tartu Kultuurikandja rahvakultuuri alal.

## Kirjandus

* Raimu Hanson. Finantsjuht vaatab operetti kulupõhiselt. – Tartu Postimees, 25. märts 2004
*M.-L. Hüvato. Vanemuise finantsjuht käib kikivarvul. – Tartu Postimees, 5. juuni 2006
*R. Mets. Vanemuise uueks juhiks valiti Toomas Peterson. – Tartu Postimees, 12. november 2012
*T. Peterson. Vanemuise juht jätkab vanal kursil. Intervjueerinud R. Hanson. – Tartu Postimees, 13. november 2012
*K. Roos. Vanemuise uus juht Toomas Peterson muretseb töötajate palkade pärast. – Linnaleht, 16. november 2012
*T. Peterson. Riigiasutusest sirgub sihtasutus. Intervjueerinud T. Kaugema. – Sirp, 3. mai 2013
*T. Peterson. Teatrijuht: publik pole žüriiga ühte meel. Intervjueerinud R. Hanson. – Tartu Postimees, 4. märts 2014
* Raimu Hanson. Vanemuise teatrijuht Toomas Peterson loobub ametist. – Tartu Postimees, 9. oktoober 2018
* Vanemuise teatrijuht Toomas Peterson saates Kukul Külas – Kukul Külas Archives (3. november 2013) 

* Vanemuise teatrijuht Toomas Peterson Klassikaraadio saates „Helikaja“. – vanemuine.ee (2. veebruar 2015)
Anne Sylvestre

**Anne Sylvestre** (sünninimi **Anne-Marie Beugras**; 20. juuni 1934 – 30. november 2020) oli prantsuse laulja ja laulukirjutaja.

## Diskograafia
* 1961 – "Anne Sylvestre chante…"
* 1962 – "La femme du vent"
* 1963 – "Vous aviez, ma belle"
* 1964 – "T'en souviens-tu la Seine"
* 1965 – "Lazare et Cécile"
* 1967 – "Berceuse pour moi"
* 1968 – "Mousse"
* 1969 – "Aveu"
* 1969 – "Fabulettes"
* 1971 – "Abel, Caïn, mon fils"
* 1973 – "Les pierres dans mon jardin"
* 1975 – "Une sorcière comme les autres"
* 1975 – "L'école"
* 1976 – "Les Nouvelles Fabulettes"
* 1977 – "Comment je m'appelle"
* 1977 – "Chansons pour…"
* 1978 – "J'ai de bonnes nouvelles"
* 1979 – "La rue, l'école, le square"
* 1981 – "Dans la vie en vrai"
* 1985 – "Écrire pour ne pas mourir"
* 1986 – "Tant de choses à vous dire"
* 1989 – "La ballade de Calamity Jane"
* 1994 – "D'amour et de mots"
* 1997 – "Chante... au bord de La Fontaine"
* 1998 – "Les arbres verts"
* 2000 – "Partage des eaux"
* 2003 – "Les chemins du vent"
* 2007 – "Bye mélanco"
* 2013 – "Juste une femme"

## Tunnustus
* 1963 – Grand Prix du disque de l'Académie Charles-Cros 
* 1965 – Grand Prix du disque de l'Académie Charles-Cros 
* 2009 – Grande médaille de la chanson française 

## Viited
Hans von Wachten

**Hans Otto Wilhelm Friedrich von Wachten** (Venemaal tuntud kui *Otto Ivanovitš*, vene keeles *Отто Иванович Вахтен*) (21. juuni (vkj) 1786 Hoomuli mõis − 15. juuli (vkj) 1874 Tallinn) oli baltisaksa päritolu Venemaa sõjaväelane (kindralleitnant).

## Elulugu
### Päritolu

Põlvnes baltisaksa aadlisuguvõsast. Tema isa oli oma teenistuse kaudu aadliseisusse tõusnud 2. järgu major Johann Reinhold von Wachten (1748−1797), kes oli Hansu sünni ajal Hoomuli mõisa rentnik. Tema ema vabapreili Friederike Elisabeth Katharina von Ungern-Sternberg (1751−?) oli pärit Hoomuli mõisnike suguvõsast.

### Sõjaväeteenistus
1800. aastal kirjutati ta 13-aastaselt sõjaväeteenistusse. Ta sai alampraporštšiku aukraadi ja määrati teenima Pärnu garnisonipataljoni. 1802. aastal viidi ta üle Tauria grenaderipolku, kus teenis 1811. aastani. Osales sõjas Napoléoni vastu ja sai kaks korda haavata. 1808. aastal määrati Württembergi printsi Eugeni adjutandiks. 1809. aastal sai temast brigaadiadjutant. Järgmisel aastal osales Balkanil sõjategevuses Türgi vastu. Alates 1811. aastast teenis Izmailovski kaardiväepolgus, kus tegi kaasa 1812. aasta sõja. Osales 1813. ja 1814. aasta sõjakäikutel Napoléoni vastu. Pärast sõda oli aastatel 1816−1819 Tobolski jalaväepolgu komandör. Seejärel nimetati 2. armee VI jalaväekorpuse staabiülemaks. Osales 1829. aastal sõjategevuses Türgi vastu ja ülendati kindralleitnandiks. Seejärel oli V jalaväekorpuse staabiülem ja 2. armee staabiülema kohusetäitja. 1835. aastal läks teenistusest erru.

### Hilisemad eluaastad ja surm
Pärast erustumist asus ta elama Tallinna, kus surigi kõrges vanuses. 1839. aastal 13. veebruaril (vkj) võeti ta Eestimaa rüütelkonna matriklisse nr 322 all.

## Auastmed

## Autasud
### Venemaa autasud
* Püha Vladimiri ordeni IV klass (6. august 1812)
* Püha Anna ordeni II klass (26. august 1812, briljandid 22. oktoober 1812)
* Georgi mõõk (25. detsember 1812)
* Püha Georgi ordeni IV klass (4. oktoober 1813)
* Püha Vladimiri ordeni III klass (6. oktoober 1813)
* Püha Anna ordeni I klass (3. september 1828)
* Püha Georgi ordeni III klass (5. veebruar 1829)

### Välismaa autasud
* Preisimaa *[[Pour le Mérite]]* orden (18. mai 1813)

## Viited

## Kirjandus
*EAA, f. 854, n. 3, s. 652. Pagineerimata.
*Lenz, Wilhelm. *Deutschebaltisches biographisches Lexikon 1710−1960*. Köln-Wien: Böhlau Verlag, 1970. Lk 840.

## Välislingid
*Erik Amburgeri andmebaas. Nr 80307 https://amburger.ios-regensburg.de/index.php?id=80307&mode=1
*
Lizumer Reckner

**Lizumer Reckner** (2886 m) on kõrgeim mägi Tuxi Alpides Austrias Tirooli liidumaal.

## Asukoht ja piirkond

Lizumer Reckner asub Tuxi Alpide keskosas, umbes 20 km Innsbruckist kagus Lizum Walcheni polügoonil (*Truppenübungsplatz Lizum Walchen*). Läände jääb Navisi org, kagusse Schmirni org ja itta Wattener Lizum. Tuxertali org kagus ei jää kaugele. Selle naabermägi lõunas on Geier. Põhjas kulgeb mäehari Lizumer Sonnenspitze, Tarntaler Köpfe ja lõpuks kuni Mölsbergini. Lizumer Recknerist läänes on 2824 m kõrge **Naviser Reckner**.

## Geoloogia

Reckner asub Kõrg-Tauerni tektoonilise akna serval, see on Ida-Alpide piirkond, kus paljastuvad penniinilised katted ja võimalik, et ka helveetsilised katted. Reckneri tipuplokk koosneb serpentiniidist, mis on peamiselt varjatult radiolariidis. Lisaks on geoloogiliselt mitmekesises ümbruskonnas dolomiitbretšad, *[[Kilt|kalkschiefer]]* ja teised juuraajastu kivimid.

Reckneri tipuploki all on kivivoolud, mida peetakse endise kiviliustiku jäänusteks. Siit võib leida ka surnud jää jälgi.

## Baasid ja rajad

Navisi orust võib mäkke ronida muu hulgas *[[Naviser Hütte]]st* (1767 m) või *Peeralmist* (1663 m). Schmirni orus toimib lähtepunktina *Oberni* asundus. Tuxertalist saab Recknerile tõusta 1984 m kõrguselt *Junsbergalmilt* või Hintertuxist. Wattener Lizumi tähtsaim baas on *Lizumer Hütte* (2019 m).

Tipuploki lõunajalamile pääseb kõigist nendest baasidest läbi mitmete tähistatud matkaradade. Lizumist saab ronida ka talvel suusatuurina. Viimane tõus tippu nõuab mõningast hõlpsat kaljuronimist ja on osaliselt tagatud *[[via ferrata]]ga*.

Selle asukoha tõttu sõjaväe polügoonil on mäkketõusud aeg-ajalt keelatud.
Navisbach

**Navisbach** on väike jõgi Tiroolis Austrias.

Navisbach voolab läbi Navistali (Navisi oru). Selle teekond kulgeb lääne suunas, kuni see Steinach am Brennerist põhjas Silli jõkke suubub. Navisbach ise on 7,2 km pikk, koos oma lähtejõe *Klammbachiga* on see umbes 13 km pikk.

Navisbach on üks puhtamaveelisi Tiroolis ja sellel on A-klassi kvaliteet. Navisi küla (oru keskel) saab sealt oma joogivee.
Võikollane

**Võikollane** ehk **võikarva** on või värvi hele kollane värvitoon, võib olla piimjalt pastelne või seemiskollast meenutava tugevama värvusega.

Värvinimetust kasutatakse moesõnavaras ja sisekujunduses. Võikollasena võib kirjeldada juuksevärvi.

Võikollasena on kirjeldatud iirisesordi "Haut les Voiles" ülemisi kollaseid õielehti

## Pildid

Butter block.JPG|Pakivõi
Beurre.jpg|Restoranis serveeritud või
Een Hollands ontbijt, Floris van Schooten, 17de eeuw, Koninklijk Museum voor Schone Kunsten Antwerpen, 836.jpg|Vaikelu. Floris van Schooten, 17. sajand
Iris 'Haut les Voiles' kz01.jpg|Iiris 'Haut les Voiles' eraaias Szczecinis, Loode-Poolas
Oenothera stricta (d.j.b.) 01.jpg|Võikollase õiega kuningakepp *Oenothera stricta*
Papilio machaon (18122037943).jpg|Pääsusaba (*Papilio machaon*)
Articulated DAB - Leyland in Copenhagen 1986 - Flickr - sludgegulper.jpg|Võikollast värvi buss Kopenhaagenis



## Viited
Austria Alpiklubi

**Austria [[Alpiklubi]]l** - või täpsemalt Austria Alpiühingul - (saksa: *Österreichischer Alpenverein*) on 196 sektsioonis umbes 573 000 liiget (2018. aasta lõpu seisuga) ja see on Austria suurim mägironimisorganisatsioon. See vastutab Austrias ja naaberriikides üle 234 alpihüti hooldamise eest. Samuti hooldab see üle 26 000 km jalgradu ja valmistab üksikasjalikke kaarte Austria peamistest mägipiirkondadest. Suure osa sellest tööst teevad ühingu 22 000 vabatahtlikku.

Ühingul on sektsioonid ka Belgias ja Ühendkuningriigis ning rühm Poolas.

* Belgia: Vlaanderen Klim- en bergsportfederatie või *Sektion Flandern* - 12 300 liiget (2018. aasta lõpu seisuga)
* Ühendkuningriik: Austria Alpiklubi (UK) või *Sektion Britannia* - 15 200 liiget (2018. aasta lõpu seisuga)
* Poola: Alpenverein grupa polska - (Viinis asuvas) *Sektion Austria* võõrustatud rühm
* Slovakkia: Alpenverein Slovakia - (Viinis asuvas) *Sektion Austria* võõrustatud rühm  (2013. aasta lõpu seisuga)

Ehkki kõik ülalnimetatud sektsioonid vastutavad oma vastava piirkondliku tegevuspiirkonna eest, vastutab üks sektsioon Austria kaugeteede võrgustiku eest:

* Pikamaa matkajad: http://www.alpenverein.at/weitwanderer - asub Austrias Grazis ja Viinis, u. 1250 liiget 2018. aasta seisuga.

1871. aastal sai ühingu sekretäriks Guido von List.

Ühingul on Innsbruckis alpinismi ajaloole pühendatud muuseum.

## Vaata ka

* Lõuna-Tirooli Alpiklubi  (Alpenverein Südtirol, AVS)
* Saksamaa Alpiklubi  (Deutscher Alpenverein, DAV)

## Välislingid
*Austria Alpiklubi koduleht
Väino Kaldoja

**Väino Kaldoja** (sündinud 25. juunil 1956) on eesti ettevõtja, tippjuht ja filantroop.

Ta on lõpetanud 1974. aastal Nõo Keskkooli ja 1979. aastal Tallinna Polütehnilise Instituudi.

Ta oli üks viiest Silberauto AS asutajast, selle juht ja enamusomanik, kuni müüs oma osaluse 2019. aastal Soome päritolu ettevõttele Veho. 

2015. aastast on ta Eesti Energia nõukogu liige ja 2017. aastast selle esimees. 

Väino Kaldoja rahastab 2010. aastast noore teadlase preemiat, mille suurus on 5000 eurot.

Äripäeva 2025. aasta rikaste edetabelis hinnati tema vara väärtuseks 77,7 miljonit eurot, millega ta paigutus edetabelis 80. kohale.

## Tunnustus
* 2004 Valgetähe IV klassi teenetemärk
* 2013 Valgetähe III klassi teenetemärk
* 2021 Tartu Ülikooli Tänutäht

## Viited
Satoshi Ōmura

**Satoshi Ōmura** (jaapani keeles 大村 智, *Ōmura Satoshi*; sündinud 12. juulil 1935) on Jaapani biokeemik.

Ōmura on lõpetanud 1958. aastal Yamanashi Ülikooli. Hiljem omandas ta Tokyo Teadusülikoolist magistrikraadi ja sai 1968. aastal Tokyo Ülikoolist doktorikraadi farmaatsias. 1970. aastal sai ta Tokyo Teadusülikoolist doktorikraadi keemias.  

1971. aastal oli ta külalisprofessor Wesleyani Ülikoolis. 1973. aastal sai ta Kitasato Ülikooli antibiootikumilabori direktoriks. 

Ōmura on osalenud mitme ravimi väljatöötamisel, uurides mikroorganismide sünteesitavaid ühendeid. 2015. aastal sai Ōmura koos William C. Campbelli ja Tu Youyouga artemisiniini ja avermektiini avastamise eest Nobeli meditsiiniauhinna. Ōmura, Campbelli ja Youyou leitud ühendeid kasutatakse malaaria, onkotsertsiaasi (ehk jõepimeduse) ja lümfisoonte filariaasi ravimisel.

## Viited
Szlachtowa

**Szlachtowa** on küla Poolas Väike-Poola vojevoodkonnas Nowy Targi maakonnas Szczawnica vallas. Szlachtowa asub Slovakkia piirist ligi 2 km kaugusel.

## Viited
Karl Kivi (tõlkija)

**Karl Kivi** (23. oktoober 1904 Otepää – 1. oktoober 1966) oli eesti tõlkija, kirjanduskriitik ja ajakirjanik.

## Tõlgete väljaandeid
*Stalinlik sugupõlv : [jutustusi Nõukogude Liidu Isamaasõja sangareist] / [tõlkinud K. Kivi ; illustreerinud N. Žukov ; kaanejoonise valmistanud E. Vaino]. Tallinn : Ilukirjandus ja Kunst, 1946 (Tallinn : Kommunist)
*Nõukogude Liidu kangelane Juri Smirnov / Nikolai Bogdanov ; [tõlkinud K. Kivi ; kaanejoonise valmistanud E. Vaino]. Tallinn : Ilukirjandus ja Kunst, 1946 (Tallinn : Punane Täht)
*Jutustus tõelisest inimesest / Boriss Polevoi ; [saateks: August Pork ; tõlkinud Karl Kivi ; kaanejoonis: E. Vaino]. Tallinn : Ilukirjandus ja Kunst, 1947 (Tallinn : Ühiselu)
*Üliõpilased : romaan / Juri Valentinovitš Trifonov ; [vene keelst tõlkinud K. Kivi]. Tallinn : Eesti Riiklik Kirjastus, 1953
*Jutustus tõelisest inimesest / Boriss Polevoi ; [vene keelest tõlkinud Karl Kivi]. Tallinn : Eesti Riiklik Kirjastus, 1954
*Suvepäevad ja teisi novelle / Konstantin Paustovski ; vene keelest tõlkinud K. Kivi. Tallinn : Eesti NSV Ajalehtede-Ajakirjade Kirjastus, 1957
*Ajaloost ja argipäevast : olukirjeldusi ja följetone / Mihhail Koltsov ; vene keelest tõlkinud K. Kivi. Tallinn : Ajalehtede-Ajakirjade Kirjastus, 1958
*Mälestussammas : [Jaapani kirjaniku romaan] / Yosie Hotta ; [vene keelest tõlkinud K. Kivi ; värsid tõlkinud E. Valdna ; eessõna: N. Mihhailov ; illustreerinud E. Vaher]. Tallinn : Eesti Riiklik Kirjastus, 1963 (Tallinn : Ühiselu)
*Jutustus tõelisest inimesest / Boriss Nikolajevitš Polevoi ; vene keelest tõlkinud Karl Kivi, Väino Ilus. Tallinn : Eesti Raamat, 1976 (Tartu : H. Heidemanni nimeline trükikoda)

## Muid teoseid
*Sõjavahendid : diplomitöö / Karl Kivi ; Tartu Ülikool, õigusteaduskond. Tartu : Tartu Ülikool, 1938
Karl Kivi (metsaülem)

**Karl Kivi** (1. detsember 1905 Kavilda vald, Tartumaa – 18. august 1942 Gari, Sverdlovski oblast), Eesti metsandustegelane.

Õppis 1925–1932 Tartu Ülikooli metsandusosakonnas, 1938–1941 Kloostri metsaülem.

Teenis 1930–1931 Ratsarügemendis, 1931 lõpetas Sõjakooli aspirantide klassi, 1932 ülendatud lipnikuks.

Arreteeriti 13. juunil 1941, mõisteti surma väidetava relvastatud ülestõusu ettevalmistamise eest laagris ja hukati.
Emil von Behring

**Emil Adolf von Behring** (15. märts 1854 – 31. märts 1917) oli Saksa füsioloog ja arst.

Aastatel 1874–1878 õppis ta sõjaväearstidele mõeldud Kaiser-Wilhelm-Akademies meditsiini. 

1895. aastal sai ta Marburgi Ülikooli professoriks. 

1901. aastal sai ta difteeria seerumi avastamise eest Nobeli meditsiiniauhinna, olles selle auhinna esimene laureaat. 1904. aastal asutas Behring ettevõtte, mis tootis vaktsiine ja seerumeid.

Behring suri 1917. aastal Marburgis. Tema Nobeli medal asub Šveitsis Genfis Rahvusvahelise Punase Risti muuseumis.

## Viited
Plastifikaatorid

**Plastifikaator** on materjali plastsusomadusi parandav lisand. Plastifitseerivate lisandite kasutamine põhineb nende füüsikalistel ja keemilistel omadustel. Igal lisandil on üldjuhul üks põhitoime, mille järgi teda liigitatakse, kuid tal võib olla ka teatud kõrvaltoimeid.

## [[Polümeer]]ide plastifikaatorid
Plastmaterjalides kasutatakse plastifikaatorit plastsuse või elastsuse suurendamiseks materjali valmistamisel ja kasutamisel; niisugust plastifikaatorit nimetatakse ka pehnendiks. Plastifikaatorid võivad tehnoloogiaprotsessis soodustada lisandainete segunemist ja alandada töötlemistemperatuuri, aga ka suurendada materjali külmakindlust ja termilist stabiilsust.

Kõige levinumad plastifikaatorid on estrid, näiteks dimetüülftalaat, dibutüülftalaat, ortofosforhappe liitestrid jt. Kõige rohkem on plastifikaatoreid polüvinüülkloriidis.

## Plasifikaatorid ehitussegudes
Plastifikaatorite pindaktiivseid omadusi kasutatakse ehitussegudes. Betoonimördile lisatuna parandab plastifikaator selle töödeldavust ilma vee hulka segus suurendamata või siis võimaldab vähendada vee hulka, ilma et muutuks töödeldavus. Vee hulka on võimalik vähendada umbes 5–10 %, vahel isegi kuni 15 % ehk keskmiselt 10–20 (30) liitrit 1 m³ betooni kohta, kusjuures betoonisegu töödeldavus ei muutu. Plastifikaatorit võetakse tavaliselt 0,2–0,5 % tsemendi kaalust. Lisandi efektiivsus sõltub ka betoonisegu koostisse viimise hetkest (see kehtib kõigi lisandite, eriti aga veevajadust vähendavate lisandite kohta). Praktika on näidanud, et plastifikaatori lisamine segamise lõppfaasis suurendab tema mõjusust ja vähendab veevajadust.

Plastifitseeriva lisandiga betoonisegu on hõlpsam paigaldada, ka suurendab see betooni tugevust ja veetihedust. 

## Viited
Ronald Ross

Sir **Ronald Ross** (13. mai 1857 – 16. september 1932) oli Briti arst. 

Ross sündis Briti Indias ja omandas hariduse Suurbritannias. Isa soovil asus ta St. Bartholomew haigla kolledžis arstiks õppima. Hiljem töötas ta laevakirurgina ja Indias sõjaväearstina.

1897. aastal avastas ta, et malaariat levitavad moskiitod, mis võimaldas haiguse leviku vastu paremini võidelda. 1902. aastal sai ta Nobeli meditsiiniauhinna töö eest malaaria leviku uurimisel. Ta oli esimene Britist Nobeli auhinna laureaat ja esimene väljaspool Euroopat sündinud Nobeli laureaat.

Hilisemas elus jätkas ta malaariavastast võitlust ja juhtis kuni surmani Rossi troopiliste haiguste instituuti ja haiglat. Instituut kuulub tänapäeval Londoni Ülikooli koosseisu. 

## Viited
Paul Ehrlich

**Paul Ehrlich** (14. märts 1854 – 20. august 1915) oli saksa arst ja arstiteadlane, kes spetsialiseerus hematoloogiale, immunoloogiale ja antimikroobsele keemiaravile.

Ehrlichi olulisemaid saavutusi oli arsfenamiini avastamine 1909. aastal, mis võimaldas ravida süüfilist. Ehrlich töötas välja ka koe värvimise meetodeid, mis võimaldasid teha vahet eri tüüpi vererakkudel ja rajada teed paljude verehaiguste diagnoosimisele. Ta andis ka olulise panuse difteeriavastase seerumi avastamisel ja standardis terapeutilised seerumid.

1908. aastal sai ta koos Élie Metšnikoviga Nobeli meditsiiniauhinna panuse eest immunoloogiasse. Ta oli Paul Ehrlichi instituudi asutaja ja esimene direktor.

Ehrlich oli kujutatud 1990. aastal välja antud Saksa 200-margase rahatähe esiküljel.

## Viited
Emmy Noether

**Emmy Noether** (õieti **Amalie Emmy Noether**; 23. märts 1882 – 14. aprill 1935) oli saksa matemaatik, kes panustas märkimisväärselt abstraktsesse algebrasse. 

Ta esitas kuulsa Noetheri teoreemi, mis on matemaatilises füüsikas olulise tähtsusega. Pavel Aleksandrov, Albert Einstein, Jean Dieudonné, Hermann Weyl ja Norbert Wiener on nimetanud teda matemaatika ajaloo tähtsaimaks naiseks.  Ta töötas välja teooriaid rõngaste, korpuste ja algebra üle korpuse kohta. Füüsikas selgitab Noetheri teoreem seost sümmeetria ja jäävusseaduse vahel. 

## Viited
Sinilille tänav (Rakvere)

**Sinilille tänav** on tänav Rakvere linna lõunaosas. Kaugus linna keskväljakust on linnulennult 2,1 km.

Sinilille tänav on 56 meetrit pikk ja ligikaudu 7,5 meetrit lai. Tänav on umbtänav ja asub Palermo linnaosas. Sinilille tänav saab alguse Aia tänavalt ja suundub läände, Tartu tänava poole. Tänav lõpeb Sinilille tn 5 elamukrundi piiril.

Tänava ääres paikneb kolm ühepereelamut koos abihoonetega, hooned on rajatud 20. sajandi teises pooles.

## Viited
Sinilille tänav (täpsustus)

**Sinilille tänav** on tänava nimi järgmistes Eesti linnades ja asulates:

*Sinilille tänav Aespa alevikus
*Sinilille tänav Järvakandi alevis
*Sinilille tänav Kaerepere alevikus
*Sinilille tänav Kose alevikus
*Sinilille tänav Kudjape alevikus
*Sinilille tänav Kuressaares
*Sinilille tänav Kõrveküla alevikus
*Sinilille tänav Külitse alevikus
*Sinilille tänav Narvas
*Sinilille tänav Paldiskis
*Sinilille tänav Pärnu-Jaagupi alevis
*Sinilille tänav Raasiku alevikus
*Sinilille tänav Rakveres
*Sinilille tänav Roela alevikus
*Sinilille tänav Saku alevikus
*Sinilille tänav Tallinnas Nõmme linnaosas
*Sinilille tänav Tartus
*Sinilille tänav Valgas

* ...........
Tikri tänav (täpsustus)

**Tikri tänav** on tänav mitmes Eesti linnas:

* **[[Tikri tänav (Rakvere)|Tikri tänav]]** Rakvere linnas
* **[[Tikri tänav (Pärnu)|Tikri tänav]]** Pärnu linnas
* **[[Tikri tänav (Paldiski)|Tikri tänav]]** Paldiski linnas
Tikri tänav (Rakvere)

**Tikri tänav** on tänav Rakvere linna lõunaosas. Kaugus linna keskväljakust on linnulennult 2,0 km.

Tikri tänav on 111 meetrit pikk ja ligikaudu 8,0 meetrit lai. Tänav asub Palermo linnaosas. Tikri tänav saab alguse Tartu tänavalt ja suundub ida poole ning lõpeb Aia tänava ristmikul.

Tänav asub pereelamute rajoonis ning selle ääres paikneb neli ühepereelamut koos abihoonetega, hooned on rajatud 20. sajandi teises pooles.

## Viited
Joosep Maasi tänav (Rakvere)

**Joosep Maasi tänav** on tänav Rakveres, paiknedes linna lõunaosas. Kaugus linna keskväljakust linnulennult on 2,2 km.

Joosep Maasi tänav on 82 meetrit pikk ja ligikaudu 7,5 meetrit lai. Tänav on umbtänav ja asub Palermo linnaosas. Joosep Maasi tänav saab alguse Tartu tänavalt ja on suunaga ida poole, Aia tänava suunas. Tänav lõpeb Aia tn 56a krundi piiril.

Rakvere linnavolikogu määras tänavale ametliku nime 2010. aastal. 19. sajandil elanud Joosep Maas, kes oli väga populaarne Rakvere haritlaskonna seas, ostis sajandi lõpul Tartu tn 53 kinnistu, kuhu ehitas kaupluse ja pagaritöökoja. 20. sajandi algul kandis Maasi nime kõrval asuv praegune Lilleoru tänav.  Joosep Maasi tänava ääres asub veel kolm ühepereelamut koos abihoonetega, hooned on rajatud 20. sajandil.

## Viited
Sõstra tänav (Rakvere)

**Sõstra tänav** on tänav Rakvere linna lõunaosas. Kaugus linna keskväljakust on linnulennult 1,9 km.

Tänav on 67 meetrit pikk ja ligikaudu 8 meetrit lai. Sõstra tänav on umbtänav ja asub Palermo linnaosas. Sõstra tänav saab alguse Aia tänavalt ja on suunaga lääne poole, Tartu tänava suunas. Tänav lõpeb Tartu tn 41 elamukrundi piiril.

Tänava ääres paikneb viis ühepereelamut koos abihoonetega, hooned on rajatud 20. sajandi teises pooles.

## Viited
Alphonse Laveran

**Charles Louis Alphonse Laveran** (18. juuni 1845 – 18. mai 1922) oli Prantsuse arst, Nobeli meditsiiniauhinna laureaat.

Laveran omandas meditsiinihariduse Strasbourgi Ülikoolis, mille lõpetas 1867. aastal. 1870. aastal puhkes Prantsuse-Preisi sõda ja Laveran astus Prantsuse maaväkke. Hiljem töötas ta sõjaväearstina.

1878. aastal avastas Laveran, et parasiitsed algloomad põhjustavad malaariat ja trüpanosomiaasi ehk unitõbe. 1896. aastast töötas ta Pasteuri instituudis. 

1907. aastal pälvis ta Nobeli meditsiiniauhinna algloomade põhjustatud haiguste uurimise eest. Laveran annetas pool saadud auhinnarahast Pasteuri instituudile, et asutada troopiliste haiguste instituut.

## Viited
Oonüksmust

**Oonüksmust** on musta oonüksi värvi sügavmust värvitoon, värvus seostatakse enamasti läikiva pinnaga.

Värvinimetust kasutatakse harva tarbeesemete värvuse kirjeldamiseks, näiteks elektroonika vms korpuste puhul.

## Pildid

Black Onyx.jpg|Must oonüks hõbedaste triipudega
Onyx.jpg|Üleni must oonüksitükk


## Variatsioonid
Pantone värvitoon 19-4003 *Black Onyx* on kergelt hallika suunas kalduv must värvus väga väikese magentaprotsendiga  .

Crayola värvikriitide värvivaliku värvitoon *Onyx* on tume rohekashall  .

RAL Design värvivaliku toon 000 25 00 *Onyxschwarz* on sügav-tumehall 	.

Veebivärv *Onyx* on peaaegu puhas must  

## Viited
Posthumanism

**Posthumanism** on tavapäraseid inimeseks olemise mudeleid ümbersõnastav mõttemuster filosoofias ja teistes inimteadustes. 

Vastupidi klassikalisele humanismile eitatavad posthumanistid inimese erilist positsiooni ja käsitlevad teda kui ühte paljudest looduse liikidest. Sellest järeldub, et inimestel pole õigust loodust hävitada ega pidada end eetiliselt paremaks. Inimest peetakse ekslikuks ja piiratud olendiks. Inimsusest tähtsam on loodushoid.

Tehnoteaduse loodud inimesest võimsama uue tehisaru loomise või inimese tehnilise täiustamise kohta kasutatakse märksõna "transhumanism".

## Esindajaid
Olulisemad posthumanismi esindajad on Donna Haraway, Bruno Latour, N. Katherine Hayles ja Cary Wolfe. Cary Wolfe'i toimetatavas posthumanismile pühendatud raamatusarjas on teiste seas ilmunud ka Jakob von Uexkülli raamatu tõlge.

## Vaata ka
* inimsus (humanism)
* transhumanism
Mehhiko jalgpallikoondis 2004. aasta suveolümpiamängudel

**[[Mehhiko jalgpallikoondis]] [[2004. aasta suveolümpiamängud]]el**

## Meeskonna koosseis

## Vaata ka

*Jalgpall 2004. aasta suveolümpiamängudel
Pugal

**Pugal** või **pugalik** on karvavärvus, mis tähistab lapilist või vöötidega kirjut karvkatet, kuid ka sellise karvkattega looma. Mulgi murdes on pugal punane valgete külgedega veis.

Värvinimetust kasutatakse veiste kohta eelkõige, aga on kasutatud ka suure seateo mantlikilbi, haugi, puumakutsikate, samuti teatud kassitõugude värvuse kirjeldamiseks.

Pugalaks või pugalpilviseks taevaks nimetatakse karvavärvuse eeskujul pilvekirjut, väikeste pilvelappidega taevast.

## Viited
Slave I

**Slave ''I**'' on väljamõeldud kosmoselaev George Lucase "Star Warsi" ulmemaailmast. Laeva omanikeks on isa ja poeg Jango- ja Boba Fett.
Jango Fett

**Jango Fett** on väljamõeldud tegelane George Lucase filmisarjast "Star Wars". Ta poeg on Boba Fett.

Esimest korda ilmus ta 2002. aastal linastunud filmis "Star Wars: Kloonide rünnak".
Paraguay jalgpallikoondis 2004. aasta suveolümpiamängudel

**[[Paraguay jalgpallikoondis]] [[2004. aasta suveolümpiamängud]]el**

## Meeskonna koosseis

## Vaata ka

*Jalgpall 2004. aasta suveolümpiamängudel
Kilpkonnavärvi kass

**Kilpkonnavärviks** või **kilpkonnaluuvärviks** nimetatakse kassi karvkatte värvust, mis on saanud nimetuse sarnasuse tõttu kilpkonnakilbi materjaliga ja milles põhivärvuse tumedad karvad ning punased karvad koos moodustavad kirjalise pinna üksikute valgete laikudega. Nagu kalingurmustriga kassid, on ka kilpkonnavärvi kassid peaaegu eranditult emased, isased kilpkonnavärvi kassid on väga haruldased ja tavaliselt viljatud.

Teist värvi laigud kerel ja jäsemetel on kindlapiirilised ja selgelt eristuvad. Kilpkonnavärvi kasside tume põhivärv võib olla must, sinine, šokolaadpruun või lilla, teist värvi (punased) karvad võivad olla oranžid, kollased, beežid või kreemikad.

Siniseks kilpkonnavärviks võidakse nimetada kilpkonnavärvi helenenud varianti, mille puhul sinises kasukas on kreemid laigud. Seda karvavärvust on nimetatud ka kreemsiniseks (inglise keeles *blue cream*).

## Pildid

Short-haired tortoiseshell cat.jpg|Lühikarvaline kilpkonnavärvi kass
Split face tortoiseshell cat.jpg|Iseloomuliku nägu poolitava värvijaotusega kilpkonnavärvi kass
Dilute tortoiseshell cat.jpg|Helenenud kilpkonnavärvi kasukaga kass
Tortoiseshellshorthair.JPG|Kilpkonnavärvi kass hajusate valgete karvadega
Blu-tortie-point-masch.jpg|"Sinist kilpkonnavärvi" Birma kass


## Viited
Haisev limanutt

**Haisev limanutt** (*Hygrophorus hedrychii*) on limanutiliste sugukonda limanuti perekonda kuuluv seeneliik.

Ta on kase-mükoriisaseen. Ta kasvab kaasikutes ja kase-segametsades, samuti võib leida ka parkidest.

Haisev limanutt on mittesöödav. Tal on väga tugev ebameeldiv lõhn.

## Viited

## Välislingid
*
Tuttmakaak

**Tuttmakaak** (*Macaca nigra*) on pärdiklaste sugukonda makaakide perekonda kuuluv imetaja.

Ta elab Indoneesias Sulawesi saare kirdeosas ja paaril lähedal asetseval saarel. Tuttmakaak on kriitilises seisundis liik. Tema arvukuse vähenemises on süüdi sageli kohalikud elanikud, kes teda liha pärast kütivad.

## Viited
Obernbergi järv

**Obernbergi järv** (saksa *Obernberger See*) on järv Tiroolis Austrias, Tirooli lõunaosa suurim järv.

Järv asub 1590 m kõrgusel Obernberg am Brenneri vallas Brenneri mäekuru lähedal. Värsket vett annavad Obernberger Seebachi maa-alused allikad. Ümber järve on matkarajad.

Eelajaloolisel ajal toimunud kivilaviin järve põhjaküljel asuvalt *Obernberger Tribulaunilt* tipult jagas järve kahte ossa, kuid hiliskevadel ja varasuvel veetase tõuseb ning osad ühinevad. Sealsetele varisenud kividele ehitati 1935. aastal neitsi Maarjale pühitsetud kabel *(Maria am See).*

Järve pindmises osas on vee kvaliteet kõrge. Järve põhjas kasvavad aga vetikad, mis muudavad vee 13 meetri sügavusest alates sogaseks. Suplemine on keelatud, et mitte mõjutada kalade populatsiooni ja vee kvaliteeti. Järves elavad forell ja muud kalad.

Järve veetase kõigub 7 meetri ulatuses. Vee temperatuur püsib vahemikus 11–14 °C.

## Välislingid
*
Zeddelmann

**Zeddelmann** (vene keeles *Цедельман*) on Liivimaalt pärit aadlisuguvõsa.

## Zeddelmannid rüütelkonna matriklis
Suguvõsa immatrikuleeriti 1746. aastal Liivimaa rüütelkonna matriklisse.

## Suguvõsa liikmeid
*Alexander von Zeddelmann (1723/1727−1793), kindralmajor, polgukomandör, Irkutski viitsekuberner, mõisarentnik
*Johann Christoph von Zeddelmann (u 1731−pärast 1799), kindralleitnant, Tsaritsõni komandant
*Karl Eduard von Zeddelmann (1798−1853), alampolkovnik, Liivimaa ringkonnaarsenali komandör
*Rudolf Oskar von Zeddelmann (1851−1916), teoloogiakandidaat, vene keele ülemõpetaja, koolidirektor, Tartu linnavolinik
*Karl Gustav Adolf von Zeddelmann (1888−1961), ajalookandidaat, kooli- ja gümnaasiumidirektor
*Hindrich Wilhelm Christian Viktor von Zeddelmann (sündinud 1927), loodusteaduse doktor, bakterioloog

## Zeddelmanni suguvõsa mõisavaldused
*Eestimaa:
**Leila (*Leila*) (1656−1676), Prääma (*Bremerfeld*) (1750ndad), Räsna (*Resna*) (1738−1763, pandivaldus)
*Liivimaa eesti distrikt:
**Asu (*Assuma*) (1720ndad−pärast 1738), Laius-Tähkvere (*Flemmingshof*) (1786−u 1793, rendivaldus), Võikvere (*Woitfer*) (1794−1824)
*Liivimaa läti distrikt:
**Kureļi (*Kyrre*) (alates 1654, pandivaldus)

## Vaata ka
*Zeddelmanni Eragümnaasium

## Kirjandus
**Der Adel der russischen Ostseeprovinzen (Estland, Kurland, Livland, Ösel)*. 1. Teil. Die Ritterschaft. Neustadt an der Aisch: Bauer & Rape, inhaber Gerhard Gessner, 1898 (ümbertrükk 1980). Lk 486; tabel lk 486 järel.
**Genealogisches Handbuch der baltischen Ritterschaften*. Teil: Livland. Bd I. Görlitz: Verlag E. U. Starke, 1929. Lk 234-238 https://personen.digitale-sammlungen.de/baltlex/Blatt_bsb00000558,00243.html?prozent=.
**Genealogisches Handbuch des Adels*. Adelige Häuser B. Bd VII. Limburg an der Lahn: C. A. Starke Verlag, 1965. Lk 461-476.
**Genealogisches Handbuch des Adels*. Adelslexikon. Bd XVI. Limburg an der Lahn: C. A. Starke Verlag, 2005. Lk 483-484.
Obernberger Seebach

**Obernberger Seebach**, varem **Obernberger Ache**, on jõgi Tiroolis Austrias, Silli lisajõgi.

Obernberger Seebach algab Brenneri mäekurust edelas Stubai Alpides ja voolab sealt suudmeni kirde suunas. Oma teel voolab see läbi Obernberger See. Oru keskel läheb jõgi läbi Obernberg am Brenneri küla. See suubub Silli Gries am Brenneri juures.

Lähtest Silli suubumiseni langeb see V-kujulises orus rohkem kui 200 m. See annab tänu oma A-klassi kvaliteedile külale joogivee. Alamjooksul elavad kalad nagu vikerforell ja lepamaim.

Ehkki jõgi on väike, on selle vooluhulk suur (u. 10–15 m³/s). Varem kardeti seda suure vee tõttu. Seda leevendati ohtlikes kohtades, kuid selle looduskeskkond on üsna muutumatu.

## Viited
Chabówka

**Chabówka** on küla Poolas Väike-Poola vojevoodkonnas Nowy Targi maakonnas Rabka-Zdrój vallas. Chabówka asub Rabka-Zdrójst vahetult edelas, Nowy Targist ligikaudu 15 km põhjaloodes ja Krakówist umbes 49 km lõunas.

Chabówka on suvituskoht ja turismisihtpunkt. Külas asub raudteemuuseum.

## Viited
Kalingurmustriga kass

**Kalingurmustriks** (*calico*) või **kalingurmustriliseks** nimetatakse kassi karvkatte värvust, milles valgel karvastikul on suured mustad ja oranžid selgepiirilised laigud (erinevalt kilpkonnavärvi kassist, kelle karvakiri on enamjaolt kahes värvis ja valged karvad on hajusalt või väikeste laikudena). Nimi tuleneb suuremustrilise trükikanga nimetusest (*[[calico]]*).

Valge karvaga ala on kalingurmustrilisel kassil 25%–75% kogukarvast, oranžid ning tumedad laigud on ühtlased ja selgepiirilised. Kere allosal ja jäsemetel on ülekaalus valge. Kolmevärvilisust tekitava geeni suguliitelisus tingib, et kalingurmustrilised kassid on peaaegu eranditult emased.

Kalingurmustrit võidakse nimetada ka valgekirjuks kilpkonnavärviks (*tortoiseshell-and-white*). Quebeci provintsis on nimetatud kalingurmustrilist *chatte d'Espagne* ('hispaania (emane) kass'). Veel võib sellise kasukaga kassi nimetada pugalaks (*brindle*), kolmevärviliseks kassiks, jaapani keeles on ta *mike neko* (三毛猫) ('kolmikkarvkasukas') ja hollandi keeles *lapjeskat* ('lapikass').

Helenemisgeeniga kalingurmustrilistel kassidel (*calimanco*) on laigud vastavalt hallid/sinised ja kollakad või beežid.

## Pildid

2019-12-02 06 23 55 A Calico cat lying on a bed in the Franklin Farm section of Oak Hill, Fairfax County, Virginia.jpg|Kalingurmustriline kass
Katzenbaby.jpg|Kalingurmustriline kassipoeg akna ääres
Calico cat with emerald eyes.jpg|Kergelt helenenud karvaga kalingurmustriline
British Shorthair tricolore.jpg|Sinise-beeži laiguline briti lühikarvaline


## Viited
Aleksei Tolstoi (täpsustus)

**Aleksei Tolstoi** on mitme inimese nimi:

* **[[Aleksei Dmitrijevitš Tolstoi]]** (1951–2004), Venemaa arstiteadlane, pankreatoloog (Aleksei Nikolajevitš Tolstoi pojapoeg)
* **[[Aleksei Konstantinovitš Tolstoi]]** (1817–1875), vene kirjanik
* **[[Aleksei Tolstoi|Aleksei Nikolajevitš Tolstoi]]** (1883–1945), vene ja nõukogude kirjanik
Diego Carlos

**Diego Carlos Santos Silva** (sündinud 15. märtsil 1993 Barra Bonitas) on Brasiilia jalgpallur, kes mängib keskkaitsjana Inglismaa kõrgliigaklubis Aston Villa.

Ta alustas klubikarjääri Brasiilia klubis Desportivo Brasil.

2014. aasta juulis liitus ta Portugali kõrgliigaklubiga Estoril. Esimese hooaja mängis ta laenul Portugali esiliigas Porto reservmeeskonnas. Hooajal 2015–16 mängis ta Estorili põhimeeskonnas Portugali kõrgliigas.

2016. aasta juunis siirdus Diego Carlos kahe miljoni euro eest Prantsusmaa kõrgliigaklubisse Nantes, kellega sõlmis viieaastase lepingu. Esimese värava Prantsusmaa kõrgliigas lõi ta 12. veebruaril 2017 mängus Marseille Olympique'i vastu.

2019. aasta mais siirdus ta Hispaania kõrgliigaklubisse Sevilla.. Esimese värava Hispaania kõrgliigas lõi ta 1. detsembril 2019 mängus CD Leganése vastu. Hooajal 2019–20 võitis ta Sevillaga UEFA Euroopa Liiga.

2022. aasta mais lepiti kokku Diego Carlose hinnanguliselt 26 miljoni euro suurune üleminek Sevillast Aston Villasse.

Esimest korda kutsuti Diego Carlos Brasiilia jalgpallikoondisse 2020. aasta novembris MM-i valikmängudeks Venezuela ja Uruguay vastu. 2021. aastal tuli ta Brasiilia olümpiavõistkonnas mängides Tokyo olümpiaturniiril mängides olümpiavõitjaks.

## Saavutused
;Sevilla
*UEFA Euroopa Liiga: 2019–20

## Viited
Julie Wilhelmine Hagen-Schwarzi teoste loend

Alltoodud loendis on esitatud baltisaksa päritolu Eesti maalikunstniku **[[Julie Wilhelmine Hagen-Schwarz]]i** teosed. Loend on mittetäielik ja katab eelkõige Eesti muuseumite kogudes olevat.

## Akvarelle

## Maale
Eebenmust

**Eebenmust** ehk **eebenimust** on eebenipuu värvi soojatooniline sügavmust värvitoon.

Värvinimetust kasutatakse sageli juuksevärvi kirjeldamiseks, nii loomuliku värvuse jaoks kui ka tooni märkimiseks, milliseks on võimalik juuksed värvida.

## Pildid

Ébano.jpg|Eebenitüve tükk
EbonyWhiteOak.JPG|Eebenipuu ja valge tamm
Sculpture ebene.jpg|Aafrika eebenskulptuur
Bellpianokeyboarddetail&maker'sname.JPG|Eebenipuust ja elevandiluust klaveriklahvid


## Karvavärvusena
Eebenmust on ka üks karvavärvuse toone:
* eebenmustana kirjeldatakse musta lühikarvalise orientaali karvkatte värvi
* eebenmusta (*Ebony*) karvkatet esineb kodustatud tšintšiljal kahes variandis: tavaline eebenmust musta seljakarvaga, külgedelt tumehall ja kõhu alt helehall, ning ekstratume eebenmust üleni musta karvaga, kaasa arvatud kõhualune.

Falballa (4499105).jpeg|Eebenmust lühikarvaline orientaal
Xinxilla mutant negra.JPG|Ekstratume eebenmust tšintšilja


## Muud
Eino Tambergil on laulutsükkel "Mu armastus, sa oled eebenmust" (op. 95).

## Viited
Ponice

**Ponice** on küla Poolas Väike-Poola vojevoodkonnas Nowy Targi maakonnas Rabka-Zdrój vallas. Ponice asub Rabka-Zdrój kesklinnast umbes 5 km lõunakagus.

## Viited